<classify> SERIKALI imeruhusu kuanza mara moja kwa shughuli za uchimbaji katika mgodi wa dhahabu wa Shilalo ulioko wilayani Misungwi baada ya mgodi huo kusimamishwa kwa muda kutokana na mvutano uliokuwepo miongoni mwa wachimbaji.Kauli hiyo ilitolewa juzi wilayani Misungwi na Waziri wa Madini, Doto Biteko alipokuwa akiwahutubia wachimbaji wa mgodi huo kwenye ziara yake ya siku moja alipoutembelea.Mkuu wa Mkoa wa Mwanza, John Mongela Oktoba 7, mwaka huu alisitisha uchimbaji dhahabu katika maduara 38 kati ya 57 ya uchimbaji dhahabu kwenye mgodi huo ili kutafuta mwafaka wa mgogoro wa umiliki wa ardhi uliokuwepo.Nawaomba muwe watulivu, mimi na Mkuu wa mkoa tumeishatoa maelekezo shughuli za uchimbaji kwenye mgodi huu zianze mara moja, alisema Biteko ambaye aliwataka wachimbaji hao kuwa na umoja na kuachana na vitendo vya chuki vinavyosababishwa na siasa ambazo hazina tija.Aliwataka wachimbaji hao kutambua kuwa serikali inathamini kila mwananchi mnyonge kunufaika na rasilimali za nchi hii yakiwemo madini na kuwaomba watu wa Shilalo kama kuna mtu anatorosha madini watoe taarifa ili wachukue hatua.Aliwataka wachimbaji hao kuhakikisha kuwa wakati wote wa shughuli za uchimbaji wawe wanalipa kodi stahiki inayotokana na shughuli zao za uchimbaji kwa ajili ya maendeleo ya nchi. Mongela alisema serikali itahakikisha amani na utulivu vinaimarishwa mgodini hapo ili kuwawezesha wachimbaji waendelea na shughuli zao za uchimbaji.  <topic>: KITAIFA 